মোর্চার জঙ্গি আন্দোলনে বৃহস্পতিবার থেকে অচলাবস্থা তৈরি হয়েছিল দার্জিলিংয়ে। বিক্ষোভ, সংঘর্ষ, বনধের ঠেলায় পাহাড়ে বেড়াতে গিয়ে বিপাকে পড়েছেন পর্যটকরা। তার মধ্যে অনেক বিদেশিও ছিলেন। বিদেশিদের কাছেও দার্জিলিঙের আকর্ষণ নেহাত কম নয়।
 
কিন্তু মোর্চার যে হিংসাত্মক আন্দোলনের সাক্ষী থাকল পাহাড়, তার পরে কি আর বিদেশি বা ভিন রাজ্যের পর্যটকরা ভবিষ্যতে দার্জিলিঙে বেড়াতে আসবেন? পর্যটন ব্যবসা কি ঘুরে দাঁড়াতে পারবে পাহাড়ে? মুখ্যমন্ত্রী মমতা বন্দ্যোপাধ্যায় অবশ্য আশাবাদী। আর এই বিষয়ে মমতাকে ভরসা দিচ্ছে লন্ডন এবং প্যারিস।
এ দিন শিলিগুড়িতে সাংবাদিক সম্মেলনে মমতা বলেন, ‘‘সব জায়গাতেই কিছু খারাপ লোক থাকে। লন্ডন, প্যারিসেও দু-একটা ঘটনা ঘটেছে। কিন্তু তাই বলে পুরো দেশটা খারাপ হয়ে যাবে, এটা ঠিক নয়।’’ সম্প্রতি একাধিক জঙ্গি হামলার শিকার হয়েছে লন্ডন। প্যারিসেও সন্ত্রাসবাদী হামলা ঘটেছে। সেই তুলনা টেনেই দার্জিলিঙ নিয়ে আশাবাদী হচ্ছেন বাংলার মুখ্যমন্ত্রী। 
মুখ্যমন্ত্রী বলেন, ‘‘আমার নিজের খুব লজ্জা লাগছে। আমার সঙ্গে গতকাল আমেরিকার একটি পরিবারের দেখা হয়েছিল। আমি তাঁদেরকেও নিজের শুভেচ্ছা জানিয়েছি। দার্জিলিঙের চা গোটা বিশ্বে জনপ্রিয়। এতটাই সুনাম দার্জিলিঙের। কেউ যদি মনে করে, দার্জিলিঙ তাদের একছত্র অধিকার রয়েছে, তাহলে ভুল করছে।’’
 
মমতা অবশ্য স্পষ্ট ইঙ্গিত দিয়েছেন, বিশ্বের সামনে কেউ যদি দার্জিলিঙের ভাবমূর্তি খারাপ করার চেষ্টা করে, তা কোনওভাবেই বরদাস্ত করা হবে না। পাহাড় নিয়ে যে তিনি আর আপসের পথে হাঁটবেন না, সে কথাও বলেছেন মুখ্যমন্ত্রী। তাঁর কথায়, ‘‘যাঁরা আলোচনা করেন, তাঁদের সঙ্গে আপোস করা যায়। অনেক আপস করেছি, আর নয়।’’
পাহাড়ের এই অচলাবস্থার জন্য বিজেপি-র সঙ্গেই সিপিএম এবং কংগ্রেসকেও কাঠগড়ায় তুলেছেন মমতা। তাঁর অভিযোগ, পাহাড়ের অশান্তিতে উস্কানি দিচ্ছে বিরোধী দলগুলি। 
আরও পড়ুন
বদলে গেল পোশাক, দার্জিলিঙের রাস্তায় মমতা যা করলেন, তা একমাত্র তিনিই পারেন
দু’দিন কার্যত অবরুদ্ধ হয়ে থাকার পরে এ দিন অবশ্য পাহাড়ের অবস্থা অনেকটাই স্বাভাবিক। যে পর্যটকরা রয়েছেন, তাঁরা রাস্তায় বেরিয়েছেন। ম্যালেও পর্যটকদের দেখা গিয়েছে। পর্যটকদের আশ্বস্ত করতে বিভিন্ন জায়গায় সেনা এবং পুলিশ মোতায়েন করা রয়েছে।
অন্যদিকে, মোর্চা প্রধান বিমল গুরুংয়ের গলাতেও এ দিন কিছুটা নরম সুর শোনা গিয়েছে। তাঁর দাবি, তিনি বনধ ডাকেননি। ভবিষ্যতে পাহাড়ে বনধ হবে না বলেও আশ্বস্ত করেছেন গুরুং। একইসঙ্গে অবশ্য নিজেকে ‘পাহাড়ের মুখ্যমন্ত্রী’ বলে দাবি করেছেন মোর্চা সুপ্রিমো।
বিমল গুরুংয়ের কথায় অবশ্য আমল দিতে নারাজ মুখ্যমন্ত্রী। তিনি স্পষ্ট বলেছেন, কে কী বলল, তাতে তাঁর কিছু যায় আসে না। ভবিষ্যতেও বার বার তিনি পাহাড়ে যাবেন।